Diari Oficial de la Generalitat Valenciana


Sumari del DOGV 8501, del 07-03-2019 (2019/2215)

RESOLUCIÓ de 26 de febrer de 2019, de la Conselleria de Sanitat Universal i Salut Pública, per la qual es convoquen tretze beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres que en depenen.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/2215


Data del document
:   26-02-2019

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * ajuda pública

RESOLUCIÓ de 26 de febrer de 2019, de la Conselleria de Sanitat Universal i Salut Pública, per la qual es convoquen tretze beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres que en depenen. [2019/2215]  
Mitjançant l'Ordre 4/2016, de 25 de juliol (DOGV 7841, 01.08.2016), de la Conselleria de Sanitat Universal i Salut Pública, s'estableixen les bases reguladores de concessió de beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres que en depenen.  
  
L'article 2 de l'esmentada ordre estableix que la convocatòria de les subvencions es realitzarà mitjançant una resolució de la persona titular de la Conselleria de Sanitat Universal i Salut Pública.  
En virtut de l'exposat i de conformitat amb el que s'estableix en els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar la concessió de tretze beques per a la realització de pràctiques professionals en activitats relacionades amb l'exercici de la salut pública en la direcció general amb competències en matèria de salut pública i centres que en depenen per als exercicis 2019 i 2020, destinades a donar suport a la formació complementària, millora i especialització professional de les persones amb titulacions oficials universitàries següents: Medicina, Infermeria, Nutrició i Dietètica, Sociologia, Psicologia, Ciències Polítiques, Antropologia, Treball Social, Estadística, Estadística Aplicada, Matemàtiques, Ciències Ambientals, Enginyeria Industrial, Enginyeria Química Industrial, Enginyeria en Tecnologies Industrials, Química, Física, Farmàcia, Biologia, Veterinària, Ciència i Tecnologia dels Aliments, Informació i Documentació, Comunicació i Periodisme, amb els perfils professionals següents segons centre de realització de les pràctiques professionals per cada àrea funcional i activitat:  
  
Beques adscrites als serveis centrals de la Direcció General de Salut Pública a València  
  
1. Una beca. Títol universitari en Farmàcia, Química, Biologia, Veterinària, Ciència i Tecnologia dels Aliments i Màster Oficial en Anàlisi Química o màster oficial equivalent (s'haurà d'estar en possessió d'ambdós requisits.)  
Laboratori de Salut Pública de València: (àrea d'anàlisi química).  
Activitat: formació complementària i especialització en el control analític de contaminants i residus en matrius ambientals i biològiques, incloent-hi desenvolupament de mètodes, validació de procediments, anàlisi de mostres, control de qualitat i gestió d'equips analítics.  
  
  
2. Una beca. Títol universitari en Farmàcia, Química, Biologia, Veterinària, Ciència i Tecnologia dels Aliments i Màster Oficial en Seguretat Alimentària o màster oficial equivalent (s'haurà d'estar en possessió d'ambdós requisits.)  
Activitat: formació complementària i especialització en l'anàlisi del risc químic i biològic en seguretat alimentària, incloent-hi disseny i gestió de programes d'avaluació de l'exposició i del risc, sistemes d'informació en seguretat alimentària, anàlisi de resultats en programes d'avaluació de l'exposició i programes de biomonitoratge.  
  
  
3. Una beca. Títol universitari en Estadística, Estadística Aplicada i Matemàtiques.  
Activitat: formació complementària i especialització en la realització d'anàlisis estadístiques epidemiològiques i en l'elaboració d'estadístiques sanitàries dels registres d'interés en salut pública, amb especial referència al registre de mortalitat i a la xarxa valenciana de vigilància microbiològica.  
  
4. Una beca. Títol universitari en Medicina, Farmàcia, Biologia i Química, o altres titulats universitaris en l'àmbit de les ciències biomèdiques o especialitat en Microbiologia i Parasitologia.  
Activitat: formació complementària i especialització en la vigilància i control de les resistències antimicrobianes segons les directrius del Pla estratègic i d'acció per a reduir el risc de selecció i disseminació de resistències als antibiòtics (PRAN).  
  
5. Una beca. Títol universitari en Enginyeria Industrial, Enginyeria Química Industrial, Enginyeria en Tecnologies Industrials, Ciències Ambientals, Química, Física i Màster Oficial en Contaminació i Sanitat Ambiental o equivalents.  
Activitat: formació complementària i especialització en l'avaluació d'impacte ambiental per a la vigilància sanitària de riscos ambientals físics i químics (crematoris, cimenteres, etc.).  
  
6. Una beca. Títol universitari en Informació, Documentació, Comunicació, Comunicació Audiovisual i/o Periodisme.  
Activitat: formació complementària i especialització en l'anàlisi i interpretació de les pautes de producció i consum d'informació en salut pública, incloent-hi la recuperació, organització, anàlisi i processament de la informació amb la finalitat de ser difosa, servida o tractada per a ús intern de la Direcció General de Salut Pública o per a usuaris, audiències i/o agents d'interés externs.  
  
7. Una beca. Títol universitari en Sociologia, Antropologia o Ciències Polítiques.  
Activitat: formació complementària i especialització en tècniques d'anàlisi i avaluació qualitativa, especialment en vinculació amb el seguiment i avaluació del Pla de salut. Desenvolupament i avaluació dels procediments i eines per a implementar les mesures d'avaluació de l'impacte en salut.  
  
8. Una beca. Títol universitari en Infermeria, es valorarà títol de Màster Oficial en Salut Pública o de màster oficial equivalent.   
Activitat: formació complementària i especialització en el desenvolupament d'estratègies vinculades al Pla de salut, especialment en la implementació de programes d'acció local en salut comunitària en l'àmbit municipal i en coordinació amb els recursos assistencials sanitaris.  
  
  
9. Una beca. Títol universitari en Sociologia o Antropologia o Treball Social.  
Activitat: formació complementària i especialització en la planificació, gestió, avaluació i difusió de programes de promoció i prevenció.  
  
  
10. Una beca. Títol universitari en Infermeria o Nutrició i Dietètica o Psicologia, es valorarà el títol de Màster Oficial en Salut Pública o de màster oficial equivalent.  
Activitat: formació complementària i especialització en la planificació, gestió, avaluació i difusió de programes de promoció i prevenció.  
  
  
11. Una beca. Títol universitari en Infermeria, es valorarà títol de Màster Oficial en Salut Pública o de màster oficial equivalent.  
Activitat: formació complementària i especialització en el desenvolupament, seguiment i avaluació dels programes promoció i prevenció.  
  
  
12. Una beca. Títol universitari en Estadística, Estadística Aplicada i Matemàtiques.  
Activitat: formació complementària i especialització en la realització d'anàlisis estadístiques i en l'elaboració d'estadístiques sanitàries d'interés per al seguiment i avaluació de les activitats i programes de promoció de la salut i prevenció.  
  
  
  
Beca adscrita al Centre de Salut Pública d'Alacant  
  
13. Una beca. Títol universitari en Farmàcia, Química, Biologia, Veterinària, Ciència i Tecnologia dels Aliments i Màster Oficial en Anàlisi Química o màster oficial equivalent (s'haurà d'estar en possessió d'ambdós requisits.)  
Laboratori de Salut Pública d'Alacant: 1 (àrea d'anàlisi química).  
  
Activitat: formació complementària i especialització en el control analític de contaminants i residus en matrius ambientals i biològiques, incloent-hi desenvolupament de mètodes, validació de procediments, anàlisi de mostres, control de qualitat i gestió d'equips analítics.  
  
  
2. La convocatòria s'ajustarà a les bases reguladores aprovades en l'Ordre 4/2016, de 25 de juliol (DOGV 7841, 01.08.2016), de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en activitats relacionades amb l'exercici de la salut pública en la direcció general amb competències en matèria de salut pública i centres que en depenen.  
  
  
Segon. Condicions de la concessió de la subvenció  
1. El procediment de concessió d'aquestes beques es tramitarà en règim de concurrència competitiva.  
2. Per a obtindre la condició de persona beneficiària de la beca, hauran de reunir-se els requisits al final del termini de presentació de les sol·licituds d'aquesta convocatòria, d'acord amb el que es determina en la base segona de l'annex de l'Ordre 4/2016, de 25 de juliol, de la Conselleria de Sanitat Universal i Salut Pública.  
3. Les pràctiques es realitzaran en la seu de la Direcció General de Salut Pública i centres que en depenen, segons s'especifica en la convocatòria de cadascuna de les beques.  
4. L'activitat pràctica a desenvolupar serà l'especificada per a cadascun dels perfils professionals i beques convocades.  
  
Tercer. Finançament  
Les beques previstes en aquesta convocatòria es finançaran a càrrec del programa pressupostari de la Conselleria de Sanitat Universal i Salut Pública 62.62.15.7170.279.94, del capítol IV, codi línia comptable S7492000, dels pressupostos de la Generalitat per a l'any 2019 i el seu equivalent en el pressupost de la Generalitat de 2020, segons el desglossament inicial següent:  
  
Import any 2019 Import any 2020 Import total màxim  
117.093,90 € 48.966,54 € 166.060,44 €  
  
  
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, i sobre la base de la Resolució de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 de les beques sotmeses a l'àmbit d'aplicació d'aquest decret, s'estableix una quantitat inicial de percepció per a cadascuna de les beques que es concedisquen en el marc d'aquesta convocatòria que estarà fixada en mil seixanta-quatre amb quaranta-nou cèntims (1.064,49 ?) mensuals.  
Sobre aquest import haurà de practicar-se la retenció corresponent, a compte de l'impost obre la renda de les persones físiques, i també la corresponent cotització a la Seguretat Social en els termes establits en el Reial decret 1493/2011, de 24 d'octubre, i les altres que, si escau, pogueren correspondre.  
Així mateix, de conformitat amb el Reial decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desenvolupament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social, es procedirà al finançament de la quota empresa de la Seguretat Social de les persones adjudicatàries d'aquesta ordre a càrrec de l'aplicació pressupostària corresponent que s'establisca en la corresponent convocatòria, pels imports que s'establisquen en la normativa vigent en la matèria.  
  
Quart. Termini de la sol·licitud, forma de presentació i documentació que ha d'acompanyar-se a la sol·licitud  
1. El termini per a la presentació de les sol·licituds serà de 15 dies naturals a comptar des de l'endemà de la publicació d'aquesta resolució de convocatòria en el Diari Oficial de la Generalitat Valenciana.  
  
2. La forma de presentació de les sol·licituds i documentació que ha d'acompanyar-se es realitzarà i s'ajustarà al que es determina en la base cinquena de l'annex de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Cinqué. Criteris de valoració de les sol·licituds  
Les sol·licituds presentades es valoraran conforme als criteris establits en la base tercera, «Barem per a la valoració dels mèrits personals», de l'annex de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Sisé. Comissió avaluadora  
De conformitat amb la base huitena de l'annex de l'Ordre 4/2016, de 25 de juliol, de la Conselleria de Sanitat Universal i Salut Pública, les persones que componen la comissió avaluadora per a aquesta convocatòria i d'acord amb la seua composició, són:  
Presidenta: Inmaculada Clemente Paulino, subdirectora general de Promoció de la Salut i Prevenció de la Direcció General de Salut Pública de la Conselleria de Sanitat Universal i Salut Pública.  
Vocals:  
- Eduardo Gómez Carazo, subdirector general de Seguretat Alimentària i Laboratoris de Salut Pública de la Direcció General de Salut Pública de la Conselleria de Sanitat Universal i Salut Pública.  
- Hermelinda Vanaclocha Luna, subdirectora general d'Epidemiologia, Vigilància de la Salut i Sanitat Ambiental de la Direcció General de Salut Pública de la Conselleria de Sanitat Universal i Salut Pública.  
  
- Carmen Barona Vilar, cap del Servei de Planificació i Avaluació de Polítiques de Salut de la Conselleria de Sanitat Universal i Salut Pública.  
- Javier Lázaro Lorente, cap de la Secció de la Unitat de Coordinació i Suport Tècnic de la Direcció General de Salut Pública, que al seu torn assumirà la secretaria de la comissió.  
  
Seté. Mitjans de publicació dels diferents tràmits  
Les publicacions de relacions i llistes que determina el procés de selecció s'efectuaran en la seu electrònica o portal institucional de la Generalitat en internet https://sede.gva.es, i també en la pàgina web de la conselleria amb competències en matèria de sanitat i salut, www.san.gva.es.  
  
Huité. Termini de resolució i notificació  
1. El termini màxim per a dictar i publicar les resolucions serà de tres mesos, a comptar des de la data de publicació de la convocatòria, sense perjudici que puga ampliar-se en els termes previstos la vigent legislació del procediment administratiu comú.  
Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
2. La resolució de concessió es publicarà en el Diari Oficial de la Generalitat Valenciana, amb expressió de les bases, convocatòria, programa i crèdit pressupostari al qual s'imputen les beques atorgades, relació de les persones beneficiàries, quantitats concedides i la finalitat d'aquestes.  
La publicació de l'esmentada resolució produirà l'efecte de notificació a les persones interessades, d'acord amb el que es preveu en la vigent normativa del procediment administratiu comú, i s'inserirà la informació corresponent en la seu electrònica o portal institucional de la Generalitat en internet https://sede.gva.es, i també en la pàgina web de la conselleria amb competències en matèria de sanitat i salut, www.san.gva.es.  
  
3. El període de durada de la beca començarà el dia que s'indique en la resolució d'aquesta convocatòria, que en cap cas podrà ser anterior a l'1 d'abril de 2019 per a 12 de les beques convocades i a l'1 de novembre de 2019 per a la beca número 3 per a titulat universitari en Estadística, Estadística Aplicada i Matemàtiques, Àrea d'Epidemiologia, i tindrà una durada de fins a 12 mesos, a comptar des del dia indicat en aquesta.  
  
4. La durada de la beca podrà prorrogar-se, mitjançant resolució expressa, fins a un període màxim de 12 mesos addicionals, sempre que existisca crèdit adequat i suficient en els pressupostos de la Generalitat per als exercicis als quals afecte la pròrroga i que el desenvolupament de l'activitat que s'estiga efectuant així ho requerisca o aconselle.  
  
Nové. Recursos  
La resolució de concessió de la beca que es dicte conforme a aquesta convocatòria posarà fi a la via administrativa, i en contra es podrà interposar recurs potestatiu de reposició davant l'òrgan que l'haja dictat en el termini d'un mes a comptar des de l'endemà de la seua publicació, o bé, directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la resolució, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Deu. Quantia de les beques, règim de lliurament i justificació  
1. A l'efecte de la quantia de les beques, pagament i justificació d'aquestes, s'estarà al que s'estableix en les bases díhuit i dènou de l'annex de l'Ordre 4/2016, de 25 de juliol, de la Conselleria de Sanitat Universal i Salut Pública.  
2. L'import de cada beca s'abonarà a les persones que en siguen beneficiàries per mensualitats vençudes, amb la prèvia expedició per la persona que exercisca la tutoria i direcció tècnica d'una certificació que acredite un nivell satisfactori de dedicació i aprofitament.  
En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret de la persona interessada a l'audiència.  
  
Onze. Efectes  
Aquesta resolució produirà efectes l'endemà de la seua publicació en el Diari Oficial de la Generalitat Valenciana.  
  
Contra aquesta resolució de convocatòria, que posa fi a via administrativa, es podrà interposar recurs contenciós administratiu, d'acord amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, si bé, podrà interposar-se potestativament, recurs de reposició davant la consellera de Sanitat Universal i Salut Pública en el termini d'un mes, d'acord amb el que es disposa en la normativa vigent en matèria del procediment administratiu comú.  
  
València, 26 de febrer de 2019.- La consellera de Sanitat Universal i Salut Pública: Ana Barceló Chico.